ToekomsVenster: Ons lewe moet lekker ruik | Maroela Media
"Julle mag nie ongeoorloofde wierook op die wierookaltaar brand nie, ook nie brandoffers of graanoffer nie, en nie 'n drankoffer daarop uitgiet nie."
Elke oggend wanneer Aäron die lampe versorg, moet hy geurige wierook op die altaar brand.
Ons word aangetrek deur aangename reuke. Die teenoorgestelde is egter ook waar. Christene moet 'n aangename geur versprei. Dis uiteraard 'n metafoor of simbool vir die aard en gehalte van ons dienswerk en optrede.
Die Here se werk word skade berokken wanneer mense na Christene se lewe kyk en bewus word van skaduplekke in laasgenoemde se lewe en optrede. God se eer word uiteraard skade berokken. Ons lewe moet lekker ruik, dit moet mense nader lok en aan Jesus voorstel. Sommige mense hou nie van die reuk nie en verwerp dit. Ander egter vind in daardie ervaring die antwoord op hul lewensvrae en versugtinge.
Maar aan God die dank! Hy voer ons altyd saam in sy triomftog omdat ons een is met Christus. Deur ons versprei Hy die kennis van Christus oral soos 'n aangename geur.